Michael McGrath

**Michael McGrath** (sündinud 23. augustil 1976 Corkis) on Iirimaa poliitik, erakonna Fianna Fáil liige. Ta oli aastatel 2020–2022 Iirimaa avaliku sektori kulutuste, riikliku arengukava elluviimise ja reformide minister ning 2022–2024 Iirimaa rahandusminister. 

Alates 1. detsembrist 2024 on ta Euroopa Komisjoni demokraatia, õigusküsimuste ja õigusriigi volinik von der Leyeni teises komisjonis. 

## Haridus
Michael McGrath on lõpetanud University College Corki kaubanduse erialal. Hiljem omandas KPMG vanderaamatupidaja kvalifikatsiooni ning töötas seejärel RedFMi finantskontrolörina ning University College Corki juhtimisinfo ja -süsteemide juhina.

## Poliitiline karjäär
Ta oli aastatel 1999–2007 Passage Westi linnavolikogu liige ja aastatel 2004–2007 Carrigaline’i kohaliku valimispiirkonna Corki krahvkonna nõukogu liige. 2007. aastal valiti ta esimest korda Dáil Éireanni. Corki krahvkonna nõukogusse valiti tema asemel tema vend Séamus. Väidetavalt sai Séamusest Michael McGrathi lähim poliitiline usaldusisik ja Séamus sai 2024. aasta Iirimaa kohalikel valimistel kõige rohkem hääli.

Michael McGrath oli üks väheseid Fianna Fáili kandidaate, kes erakonna katastroofilise esituse Iirimaa 2011. aasta üldvalimistel üle elas. Temast sai opositsiooni kõneisik avalike kulutuste ja reformide küsimustes, kuid ta täitis ka rahanduse eestkõneleja rolli pärast Brian Lenihani surma 2011. aasta juunis.

2012. aasta jaanuari lõpus esindas Michael McGrath Fianna Fáili Oireachtase delegatsioonis, mis kohtus Berliinis Liidupäeva eelarve- ja Euroopa asjade komisjoniga.

Iirimaa 2016. aasta üldvalimistel edestas Michael McGrath oma erakonna juhti Micheál Martinit, kellega ta kandideeris samas valimisringkonnas.

Ta oli 2016. ja 2020. aastal Fianna Fáili esindaja valitsuse moodustamise läbirääkimistel. Pärast Fianna Fáili, Fine Gaeli ja Rohelise Partei koalitsioonivalitsuse moodustamist 2020. aasta juunis sai Michael McGrathist Iirimaa avaliku sektori kulutuste, riikliku arengukava elluviimise ja reformide minister. Kui *Taoiseach*'i ametikoha sai Micheál Martini asemel Leo Varadkar, nagu oli kokku lepitud Fianna Fáili, Fine Gaeli ja Rohelise Partei koalitsioonileppes, sai Michael McGrathist 17. detsembril 2022 Iirimaa rahandusminister.

## Euroopa Komisjoni volinik
25. juunil 2024 nimetas Iirimaa valitsus Michael McGrathi Euroopa Komisjoni voliniku kandidaadiks. Ta astus rahandusministri ametist tagasi ja tema asemel sai Iirimaa rahandusministriks Jack Chambers. 17. septembril 2024 nimetas Ursula von der Leyen Michael McGrathi demokraatia, õigusküsimuste ja õigusriigi voliniku kandidaadiks. Tema kuulamine Euroopa Parlamendis toimus 4. novembril 2024. Von der Leyeni teine komisjon astus ametisse 1. detsembril 2024.

## Valitsuse liikmena

### Iirimaa avaliku sektori kulutuste, riikliku arengukava elluviimise ja reformide minister (2020–2022)
avaliku sektori kulutuste, riikliku arengukava elluviimise ja reformide ministrina vastutas Michael McGrath Iirimaa 165 miljardi euro suuruse riikliku arengukava 2021–2030 edasilükkamise ning kahe avaliku sektori palgalepingu sõlmimise läbirääkimiste eest.

Ta töötas välja ka Iirimaa riikliku taaste- ja vastupidavuskava Euroopa Liidu taaste- ja vastupidavusrahastu (NextGenerationEU) raames ning vastutas Brexiti kohandamise reservfondi, programmi Peace Plus arendamise ja Iirimaa Euroopa regionaalarengu programmide eest.

#### Iirimaa rahandusminister (2022–2024)
2023. aasta riigieelarve puhul juhtis Michael McGrath Iiri parlamendi kaudu mitmeid olulisi ja keerulisi õigusakte, sealhulgas ELi minimaalse maksustamise direktiivi ülevõtmist.

2024. aastal asutas McGrath kaks uut pikaajalist fondi: Future Ireland Fund ning Infrastructure, Climate and Nature Fund, et toetada Iirimaa riigi rahanduse jätkusuutlikkust ja vastupanuvõimet tulevikus.

2024. aasta riigieelarvega kehtestati rida tulumaksusoodustusi ja meetmeid kodumaise ettevõtluse toetamiseks.

## Poliitilised vaated
2024. aasta aprillis toimunud erakonna konverentsil peetud kõnes tegi Michael McGrath ülevaate oma poliitiliste seisukohtade mõjudest, rõhutades, et nii nagu perekond oli "riik meie jaoks olemas, kui me seda vajasime", ja lisas, et tema sai õppida ülikoolis stipendiumi abil, samas kui paljudes maailma riikides ei oleks temasugustel olnud võimalik haridust saada. Ta toetas riiklikke kulutusi, öeldes: "Oleme erakond, kes usub, et kõigil peaks olema võimalus areneda olenemata taustast. Usume, et turvavõrk peaks olema kõigile, kes seda vajavad."

Valitsuses tegi Michael McGrath tihedat koostööd Fine Gaeli riigikulude ministri Paschal Donohoega.

Ajakiri Phoenix on Michael McGrathi kirjeldanud kui Fianna Fáili parempoolset tiiba ja nii sotsiaalselt kui ka majanduslikult konservatiivset. 2018. aasta abordireferendumi ajal oli Michael McGrath vastu artikli 40.3.3° eemaldamisele Iirimaa põhiseadusest (mis takistas Oireachtasel aborti puudutavaid seadusi kehtestamast). Pärast referendumit hääletas Michael McGrath 2018. aasta terviseseaduse (raseduse katkestamise regulatsiooni) poolt, mis nägi ette abordi kasutuselevõtu.

McGrathi on kirjeldatud kui "tehnokraati" ja tema lähenemist poliitikale on võrreldud ametniku lähenemisega. Tema tugevate külgedena nimetatud majanduse mõistmist ja detailitäpsust.

Enne tema Euroopa Komisjoni voliniku kandidaadiks nimetamist pakkusid paljud poliitikakommentaatorid Michael McGrathi potentsiaalseks kandidaadiks Fianna Fáili juhi kohale.

## Isiklikku
McGrath on 2004. aastast abielus Sarah McGrathiga. Nad tutvusid samas raamatupidamisfirmas praktikandina töötades. Neil on seitse last, viis poissi ja kaks tüdrukut. Pere elab Corki krahvkonnas Carrigaline’is.

## Viited